Zadeva C-204/07 P

C.A.S. SpA

proti

Komisiji Evropskih skupnosti

„Pritožba — Sporazum o pridružitvi EGS-Turčija — Uredba (EGS) št. 2913/92 — Člen 239 — Carinski zakonik Skupnosti — Povračilo in odpust uvoznih dajatev — Koncentrati sadnih sokov s poreklom iz Turčije — Potrdila o gibanju blaga — Ponareditev — Poseben primer“

Sklepni predlogi generalne pravobranilke V. Trstenjak, predstavljeni 13. marca 2008 I - 6138

Sodba Sodišča (tretji senat) z dne 25. julija 2008 I - 6186

Povzetek sodbe

Lastni viri Evropskih skupnosti – Povrnitev ali opustitev uvoznih ali izvoznih dajatev – Obstoj posebnega primera

(člen 211 ES; Sporazum o pridružitvi EGS-Turčija, člen 7; Uredba Sveta št. 2913/92, člen 239)

Poseben primer v smislu člena 239 Uredbe št. 2913/92 o carinskem zakoniku Skupnosti je utemeljen, če iz okoliščin v obravnavani zadevi izhaja, da je dolžnik v izjemnem položaju v primerjavi z drugimi subjekti, ki opravljajo isto dejavnost, in v primeru neobstoja teh okoliščin ne bi utrpel škode, povezane z naknadno opravljeno vknjižbo carin.

Nezadosten nadzor Komisije glede pravilnega izvajanja sporazuma o pridružitvi lahko pomeni tak poseben primer. Komisija mora pri določanju, ali okoliščine take zadeve pomenijo poseben primer, preučiti vsa upoštevna dejstva. Iz tega izhaja, da ima Komisija sicer pooblastilo za odločanje po prostem preudarku pri uporabi člena 239 carinskega zakonika Skupnosti, vendar ne sme kršiti svoje obveznosti tehtanja interesa Skupnosti na področju spoštovanja carinskih predpisov v celoti, ne glede na to, ali so Skupnostni ali Skupnost zavezujejo, in interesa dobrovernega uvoznika, da ne utrpi škode, ki presega običajno trgovsko tveganje. Zato ni dovolj, da se Komisija pri preizkusu zahtevka za povračilo ali odpust uvoznih dajatev omeji na oceno ravnanja in dejanj uvoznika in izvoznika, ampak mora v okviru svojih nalog spremljanja in nadzora upoštevati še zlasti vpliv svojega ravnanja na položaj v posameznem obravnavanem primeru.

Poleg tega iz člena 211 ES, člena 7 Sporazuma o pridružitvi EGS-Turčija in iz številnih sklepov, sprejetih za njegovo izvajanje, izhaja, da mora Komisija kot varuhinja Pogodbe ES in sporazumov, sklenjenih na njeni podlagi, zagotavljati, da tretja država pravilno izpolnjuje obveznosti, za katere se je dogovorila na podlagi sporazuma, sklenjenega s Skupnostjo v okviru sredstev, ki so predvidena v sporazumu ali s sklepi, sprejetimi na njegovi podlagi. Zato ima dolžnost, da v celoti uporabi pooblastila, ki ji pripadajo na podlagi teh določb, da ne bi kršila svojih obveznosti spremljanja in nadzora pravilnega izvajanja navedenega sporazuma, toliko bolj, če se je izvoz v isto pristanišče Skupnosti, z isto izvozno družbo v istem referenčnem obdobju opravljal na podlagi nepravilnih in nepristnih potrdil.

Glede posredovanja vzorcev žigov in podpisov, ki jih uporabljajo ti carinski uradi, ki omogoča učinkovit nadzor glede spoštovanja carinske zakonodaje v zvezi s tarifnimi preferenciali, mora Komisija, in z njenim posredovanjem carinski organi držav članic, ob obveznosti, da skrbi za pravilno izvajanje sporazuma o pridružitvi, vedno razpolagati z vsemi podatki, ki ji omogočajo učinkovit nadzor, pri čemer so vzorci žigov in podpisi, ki jih uporabljajo carinski uradi, nedvomno taki podatki. V zvezi s tem je registracija potrdil, ki jih izdajo carinski organi, neizogibna praksa v mednarodni trgovini, pri Sporazumu o pridružitvi EGS-Turčija pa obveznost turških organov, da registrirajo potrdila A.TR.1, izhaja iz določb za izvajanje tega sporazuma, tako da mora Komisija v primeru dvojnega uvoza v Skupnost na podlagi potrdil A.TR.1, ki imata isto številko registracije, od katerih je eno pristno in drugo nepristno, preveriti, ali se je tak uvoz dejansko zgodil.

Če v danem primeru Komisija ni v celoti uporabila pooblastil spremljanja in nadzora, ki ju ima na podlagi tega sporazuma o pridružitvi za zagotovitev pravilne uporabe, njena neizpolnitev obveznosti utemeljuje poseben primer v smislu člena 239 carinskega zakonika Skupnosti, kar upravičuje povračilo ali odpust uvoznih dajatev, dolgovanih na podlagi nepristnih ali nepravilnih potrdil.

(Glej točke 82, 88, 89, od 92 do 96, 99, 104, 105, 117, 118, 123, 124, 126, 130, 131 in 136.)